b'\n_START_ARTICLE_\nChristoffer H. Ericsson\n_START_PARAGRAPH_\nChristoffer Henry Ericsson (5. maaliskuuta 1920 Helsinki \xe2\x80\x93 6. elokuuta 2009 Helsinki) oli suomalainen meri- ja taidehistorioitsija, professori ja kapteeniluutnantti._NEWLINE_Ericssonin vanhemmat olivat taiteilijat Henry Ericsson ja Mariquita Bj\xc3\xb6rnberg. H\xc3\xa4n j\xc3\xa4i orvoksi 13-vuotiaana vanhempen kuoltua auto-onnettomuudessa vuonna 1933 ja kasvoi sitten sukulaisten luona Suomessa ja Italiassa. H\xc3\xa4n aloitti jo t\xc3\xa4ll\xc3\xb6in antiikkiesineiden ker\xc3\xa4ilyn p\xc3\xa4\xc3\xa4sty\xc3\xa4\xc3\xa4n tutustumaan kreikkalais-roomalaiseen antiikin maailmaan. Ericsson valmistui ylioppilaaksi vuonna 1940. H\xc3\xa4n suoritti asepalveluksen vuosina 1939\xe2\x80\x931944 ja haavoittui kaksi kertaa sotien aikana._NEWLINE_Sotavuosien j\xc3\xa4lkeen Ericsson toimi veneenveist\xc3\xa4j\xc3\xa4n\xc3\xa4, venetelakan johtajana ja muissa merenkulkualan teht\xc3\xa4viss\xc3\xa4 vuosina 1948\xe2\x80\x931963. H\xc3\xa4n oli Anchor Shipping Co Ab:n toimitusjohtajana 1951\xe2\x80\x931960. Ericsson oli valtion arkeologisen toimikunnan, my\xc3\xb6hemmin Museoviraston, merihistorian toimiston p\xc3\xa4\xc3\xa4llikk\xc3\xb6n\xc3\xa4 1968\xe2\x80\x931979 ja oli t\xc3\xa4ll\xc3\xb6in perustamassa Suomen merimuseota Helsingin Hylkysaareen. Ericsson valmistui filosofian kandidaatiksi 1967, maisteriksi 1968 ja lisensiaatksi 1977. H\xc3\xa4n v\xc3\xa4itteli filosofian tohtoriksi 1980 ja h\xc3\xa4nen v\xc3\xa4it\xc3\xb6skirjansa k\xc3\xa4sitteli Rooman renessanssin arkkitehtuuriluonnoksia. _NEWLINE_Ericsson oli Jyv\xc3\xa4skyl\xc3\xa4n yliopiston taiteentutkimuksen apulaisprofessorina 1979\xe2\x80\x931984 ja t\xc3\xa4m\xc3\xa4n j\xc3\xa4lkeen h\xc3\xa4n toimi viel\xc3\xa4 klassillisen arkeologian dosenttina Helsingin yliopistossa 1985\xe2\x80\x931987 ja \xc3\x85bo Akademissa 1982\xe2\x80\x931988. H\xc3\xa4n oli my\xc3\xb6s Suomen Ateenan instituutin s\xc3\xa4\xc3\xa4ti\xc3\xb6n hallituksen j\xc3\xa4sen ja instituutin yst\xc3\xa4v\xc3\xa4yhdistyksen lehden Helikonin p\xc3\xa4\xc3\xa4toimittaja._NEWLINE_Christoffer Ericssonn Helsingin yliopiston taidehistorian laitokselle lahjoittama antiikkesinekokoelma on Helsingin yliopistomuseossa. H\xc3\xa4n lahjoitti grafiikkakokoelmansa ja antiikin aikaisten rahojen kokoelmansa Jyv\xc3\xa4skyl\xc3\xa4n yliopistolle._NEWLINE_Ericsson kirjoitti my\xc3\xb6s meriaiheisia romaaneja ja esseekokoelmia.  _NEWLINE_Christoffer H. Ericsson oli naimisissa Harriet Clayhillsin kanssa 1942-1949, Rita Molanderin kanssa 1951-1963 ja Kristin Olsonin kanssa 1968-1972. H\xc3\xa4nell\xc3\xa4 oli avioliitoista kolme lasta.'